Ramblers

Ramblers (usein myös muodossa Ramblers-orkesteri) oli suomalainen tanssiorkesteri, joka perustettiin 1920-luvun lopulla Helsingissä Zamba-orkesterin jatkajaksi. 

Yhtyeen perustaja oli jazz-pasunisti Klaus Salmi. 1930-luvun alussa Andania-laivalla saapuneet amerikansuomalaiset muusikot vahvistivat yhtyeen kokoonpanoa. Tällöin kokoonpanon muodostivat Salmen lisäksi amerikansuomalaiset saksofonisti ja klarinetisti Tommy Wilfred Tuomikoski, kitaristi Leo Adamson sekä sousafonisti Merle Wilkin. Yhtyeen suomalaismuusikot olivat tenorisaksofonisti Lelle Andersen, trumpetisti Alvar Kosunen, pianisti Eero Hyvärinen ja rumpali Jomi Leino. 

Vuonna 1931 Ramblers teki ensimmäiset äänilevynsä Homocord-merkille (Homocord HO 23141) laulusolistinaan Leo Adamson. Levylle päätyivät Alvar Kosusen (sävellys) ja Matti Jurvan (sanat) foksi ”Muistan sua, Elaine” ja valssi ”Onnen maa”. Muistan sua, Elainea pidetään Suomen ensimmäisenä jazzlevytyksenä. Kappaleella kuullaan kaksi improvisoitua sooloa: Salmen kahdeksantahtinen pasuunasoolo ja sitten Tuomikosken klarinettisoolo.

Ramblersin kotipaikka vaihteli useasti. Yhtye esiintyi pitkään 1930-luvulla Turun Seurahuoneella, kunnes se kiinnitettiin syksyllä 1939 Helsinkiin. Orkesterin kokoonpano vaihteli paljon vuosien varrella. Ramblers soitti monipuolista musiikkia useissa erilaisissa kokoonpanoissa ja muusikot useita eri soittimia. Pianisteina toimivat muun muassa Asser Fagerström, Aarre Koskela ja Toivo Kärki sekä rumpalina Jomi Leinon lisäksi Gösta "Hageli" Hagelberg. Saksofonisteina olivat Eddy Rönnqvist, Kaarlo Valkama ja laulajana tunnetuksi tullut Eero Väre. Väre soitti myös viulua ja klarinettia. Trumpettia soitti muun muassa Sulo "Poti" Alatalo ja kitaristi-basistina toimi Hilding Bäckström. Johtaja Salmi soitti pasuunan lisäksi trumpettia, käyrätorvea ja selloa.

Yhtye soitti helmikuusta 1937 alkaen myös Matti Jurvan taustayhtyeenä ja myös monilla tämän äänitteillä. Levytykset, jotka Ramblers teki Niilo Saarikon Columbia-merkille Matti Jurvan, Eugen Malmsténin tai Eero Väreen säestäjänä, olivat pääosin vähemmän merkityksellisiä valsseja, tangoja ja jenkkoja. Ramblersin omia äänitteitä oli muun muassa tammikuussa 1938 Tukholmassa levytetty ”Unelmissain oot mun” (Columbia), jossa mukana ovat ruotsalaiset alttosaksofonisti Charles Redland ja pianisti Stig Holm. Tämä oli yksi harvoista jazz-henkisistä levytyksistä, vaikka Ramblers oli maan johtavan jazzorkesterin maineessa. Levytyksillä Toivo Kärki soitti aina hanuria, vaikka monessa valokuvassa hän on pianon ääressä.. Syystä, joka ei ole tiedossa, Ramblers ei levyttänyt yhtään Kärjen sävellystä tai edes sovitusta, vaikka hän olisi jo kyennyt kumpaankin. Sävellykset olivat mikä mistäkin, ja sovituspuolen hoiti Kaarlo Valkama. Kärki 2015, s. 59-63

Ramblers esiintyi viimeisen kerran julkisesti vuonna 1952, mutta oli myöhemminkin mukana eri levytyksillä taustayhtyeenä (muun muassa Jorma Ikävalko). Klaus Salmi toimi N.E. Saarikon Levytukussa sovittajana ja levytyspäällikkönä. Vuonna 1972 hän muutti Helsingistä Kuopioon ja jatkoi Ramblers-orkesterin toimintaa harrastuspohjalta.
Kuopion ajan Klaus Salmi &Ramblers toimi vuosina 1975-1985. Kokoonpanossa soittivat Klaus Salmen (pasuuna) lisäksi Jouni Kuronen (piano), vuonna 1978 Jarmo Savolainen (piano), Arvo Sorri (klarinetti), jonka korvasi Rauno Tikkanen vuonna 1979, Pekka Tegelman (kitara) jonka korvasi Esko ”Upsi” Hartikainen vuonna 1978, Heikki Tegelman (basso), jonka korvasi Jarmo Hiekkala v.1978, Jarmo Kuronen (vibrafoni), ja Jussi Tegelman (rummut), jonka korvasi 1979 Kari Ronimus. Ramblersin laulusolisteina toimivat Lasse Turunen ja Matti Tegelman. Ramblers toimi eräänlaisena jazz-koulutuslinjana, joka tuotti ammattimuusikoita.
Ramblers esiintyi mm. Finlandia-talossa ja YLE:n sekä MTV:n ohjelmissa. Ramblersin viimeiseksi jäänyt äänite Wanhan Miehen Blues ilmestyi 1979.

 Lähteet 

Luokka:Suomalaiset jazzyhtyeet
Luokka:1930-luvun yhtyeet ja sooloartistit
Luokka:Suomalaiset tanssiorkesterit